ડાહીવર્ઝન: ઊંઘરાણીની કડક ઉઘરાણી

• પ્રકૃતિનો ભાગ મનુષ્ય તેમાં ભાગ લેવાને બદલે તેનાથી ભાગે છે!
• કદી કોઈ પશુ-પંખીને ડાયાબીટીઝ, બ્લડપ્રેશર કે મનોરોગ ગ્રસ્ત જોયા!

✍🏻
હિરેન કોટક
લેખક, વક્તા અને રાજનીતિજ્ઞ

ઇંદ્રિયો જ્ઞાન ગ્રહણ કરવાનું બંધ કરે એટલે નિંદ્રા અને મનની જાગૃતિ અને સુષુપ્તિ અવસ્થાઓ વચ્ચેની સ્થિતિ એટલે તંદ્રા. આ બંન્ને વચ્ચેનો તફાવત જ આપણી મનોસ્થિતિ ડામાડોળ કે પ્રસન્ન હોવાનો ઘણોખરો અણસાર આપે છે. માટે જ ઊંઘરાણીની ઉઘરાણી કેવી કડક છે તેના ઉપરથી જ આપણી આગળની ક્ષણ નક્કી થાય છે. ઊંઘ અને વ્યાયામ બંન્ને પર્યાપ્ત પરંતુ માપસર હોવા અત્યંત આવશ્યક છે, પીળો પેશાબ, નખ પરની નિશાનીઓ, આંખના કુંડાળાઓ અને બેધ્યાનપણું જેવા તો અનેક સંકેતોની પણ પહેલા આપણા વ્યક્તિત્વમાં આવનાર ફેરફારો પૂર્વે આપણું શરીર ઊંઘની ઉઘરાણી વડે સ્વયં જ આપણા સ્વસ્થ હોવા કે ન હોવાની ચાડી ખાઈ લ્યે છે.

સૂર્યોદય પહેલા જાગૃત થતા અને સૂર્યાસ્ત બાદ આરામના પગલે નિંદ્રામાં સરી જતા પશુ પંખીઓને કાચા આહાર (ન રાંધેલા) ખોરાક ઉપરાંત તેમની આ પ્રાકૃતિક દિનચર્યા જ મનુષ્યો જેવી બિમારીઓથી દુર રાખે છે. તમે કદિયે નહિ સાંભળ્યું હોય કે કોઈ પશુ કે પંખીને ડાયાબીટીઝ, બ્લડપ્રેશર કે મનોરોગ વળગ્યા હોય. કેમકે તેઓ મન ને સ્વસ્થ રાખવા પર્યાપ્ત, નિયમિત, માપસર અને સાત્વિક ઊંઘ તથા આહાર ગ્રહણ કરે છે. જેનાથી આ બહુમૂલ્ય જીવન ચાલી રહ્યુ છે તે પ્રાણ જ અનિયમિત ચાલે તો કેમ ચાલે!

અરે તમે તો ક્યારેય કોઈ પશુ-પંખીઓ ને પ્રાણાયામ કરતા પણ નહિ જોયા હોય કેમકે તેઓ તો એ પ્રાકૃતિક રુપથી જ એટલે કે સહજ સ્વરૂપે કરે છે, થોડી સરળ ભાષામાં કહું તો તેમને પ્રાણાયમ કરવાની જરૂર જ નથી કેમકે તેમને શ્વાસ લેતા આવડે જ છે. આપણને તો પ્રાણાયમ દ્વારા શ્વાસ લેતા પણ શીખવાડવું પડે છે. આ બધી સ્થિતિઓ અને શરીર સાથે કેમ કામ પાડવું તે આપણા માટે સ્વાભાવિક એટલા માટે નથી કેમકે આપણે પ્રકૃતિના ભાગ હોવા છતા પણ પ્રકૃતિમાં ભાગ નથી લેતા અને તેનાથી ભાગીઓ છીએ, અને પછી ભોગ બનીને ભાંગી પડીએ છીએ.

આમ તો રમુજ માટે યાદ કરાતું પેલા ટીવી એન્કર નું વાક્ય "ચેન સે સોના હૈ તો જાગ જઈએ...!!" અહીંયા ખાસ કરીને ઘણું બધું સૂચવી જાય છે. ચાલો બસ હવે મારા શુભેચ્છક મિત્ર શ્રી બિનીતભાઈ એ આ પહેલાનો લાંબો લચ્ચક લેખ વાંચ્યા બાદ ફોન કરી કહેલું કે આટલું બઘુ લાંબુ ન લખો, માટે જ હવે ઊંઘનું મહત્ત્વ સમજાવતા સમજાવતા આપ સૌને ઊંઘ આવી જાય એ પહેલા આ લેખને ઉંધો મૂકું છું.

અંતમાં આપ સૌને જાગૃત અવસ્થામાં મારા "આવજો, મળજો  અને ઊંઘજો...!!

✍🏻
હિરેન કોટક
લેખક, વક્તા અને રાજનીતિજ્ઞ
મો. (91) 9537400000
hirenkotak@hirenkotak.com